Ψήφισμα του Συμβουλίου

της 25ης Μαΐου 2000

περί ιδρύσεως Διακοινοτικού Δικτύου εθνικών οργάνων εξώδικης επίλυσης καταναλωτικών διαφορών

(2000/C 155/01)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

1. ΣΗΜΕΙΩΝΕΙ ότι οι νέες μορφές εμπορίας προϊόντων και υπηρεσιών, σημείωσαν ταχεία ανάπτυξη ιδίως μέσω του ηλεκτρονικού εμπορίου, και ότι κατά συνέπεια αυξήθηκαν οι διασυνοριακές καταναλωτικές συναλλαγές, οι οποίες θα αυξηθούν περαιτέρω μετά την καθιέρωση του ευρώ.

2. ΕΠΑΝΑΒΕΒΑΙΩΝΕΙ ότι μεριμνά για την ενίσχυση της εμπιστοσύνης των καταναλωτών στη λειτουργία της εσωτερικής αγοράς καθώς και της δυνατότητάς τους να αξιοποιούν πλήρως τις ευκαιρίες που προσφέρει.

3. ΕΚΤΙΜΑ ότι, για το σκοπό αυτό, πέραν της βελτιωμένης πρόσβασης στη δικαιοσύνη, όπως προβλέφθηκε και από το Ευρωπαϊκό Συμβούλιο του Τάμπερε στις 15/16 Οκτωβρίου 1999, η ανάπτυξη πρακτικών, αποτελεσματικών και όχι δαπανηρών διαδικασιών για την εξώδικη επίλυση των καταναλωτικών διαφορών πρέπει να προωθηθεί σε εθνικό και, καταλλήλως, σε κοινοτικό επίπεδο.

4. ΥΠΟΓΡΑΜΜΙΖΕΙ ότι κάθε ενδεχόμενη κοινοτική πρωτοβουλία θα πρέπει:

- να βασίζεται στην εθελοντική συμμετοχή,

- να μην στερεί τον καταναλωτή του δικαιώματος προσφυγής στα δικαστήρια, όπως κατοχυρώνεται στο άρθρο 6 παράγραφος 1 της Ευρωπαϊκής Σύμβασης Ανθρωπίνων Δικαιωμάτων,

- να μην προδικάζει οποιεσδήποτε άλλες μορφές διοικητικών ή δικαστικών προσφυγών,

- να λαμβάνει πλήρως υπόψη τις εθνικές νομικές διατάξεις, την παράδοση και την πρακτική καθώς και τη Σύμβαση της 27ης Σεπτεμβρίου 1968 για τη διεθνή δικαιοδοσία και την εκτέλεση των αποφάσεων που εκδίδονται επί αστικών και εμπορικών διαφορών, και

- να μην προδικάζει τις διεξαγόμενες συζητήσεις για τη διεθνή δικαιοδοσία, την αναγνώριση και την εκτέλεση αποφάσεων εκδιδομένων επί αστικών και εμπορικών διαφορών.

5. ΥΠΕΝΘΥΜΙΖΕΙ τα συμπεράσματά του της 25ης Νοεμβρίου 1996 σχετικά με το σχέδιο δράσης της Επιτροπής για την πρόσβαση των καταναλωτών στη δικαιοσύνη και την επίλυση των σχετικών διαφορών στα πλαίσια της εσωτερικής αγοράς, το οποίο αναφέρεται στο Έντυπο υποβολής αιτημάτων του καταναλωτή, καθώς και το ψήφισμά του της 19ης Ιανουαρίου 1999 για την καταναλωτική διάσταση της κοινωνίας της πληροφορίας(1);

6. ΣΗΜΕΙΩΝΕΙ ότι η σύσταση της Επιτροπής 98/257/ΕΚ σχετικά με τις αρχές που διέπουν τα όργανα τα αρμόδια για την εξώδικη επίλυση των διαφορών καταναλωτών, αποτελεί σημαντική συμβολή για την ίδρυση και ανάπτυξη εθνικών οργάνων.

7. ΣΗΜΕΙΩΝΕΙ ότι στα κράτη μέλη υπάρχουν εξώδικα όργανα τα οποία δεν εμπίπτουν στο πεδίο εφαρμογής της σύστασης 98/257/ΕΚ, δεδομένου ότι δεν προτείνουν επισήμως και/ή επιβάλλουν λύση αλλά απλώς προσπαθούν να βρουν συναινετικές λύσεις και άρα δεν αναμένεται να εφαρμόζουν όλες τις αρχές που καθορίζονται από τη σύσταση, αλλά διαδραματίζουν και αυτά χρήσιμο ρόλο για τον καταναλωτή.

8. ΔΕΧΕΤΑΙ ΜΕ ΙΚΑΝΟΠΟΙΗΣΗ το έγγραφο εργασίας της Επιτορπής σχετικά με τη σύσταση Ευρωπαϊκού Εξωδικαστικού Δικτύου (ΕΕΔ-Δίκτυο).

9. ΔΕΧΕΤΑΙ ΜΕ ΙΚΑΝΟΠΟΙΗΣΗ την πρόταση της Επιτροπής να συμπεριληφθούν στο ΕΕΔ-Δίκτυο, όπου χρειάζεται, εξώδικα όργανα ή συστήματα που δεν εμπίπτουν στο πεδίο εφαρμογής της σύστασης 98/257/ΕΚ και προτείνει να μεριμνήσουν τα κράτη μέλη ώστε τα εν λόγω όργανα ή συστήματα να εφαρμόζουν όλα τα κριτήρια τα οποία πρόκειται να αναπτυχθούν, όπως περιγράφονται στο σημείο 11.5.

10. ΚΑΛΕΙ τα κράτη μέλη:

1. να ενθαρρύνουν τις δραστηριότητες των οργάνων που είναι αρμόδια για την εξώδικη επίλυση των διαφορών των καταναλωτών, όσον αφορά και τις διασυνοριακές συναλλαγές, και, όπου χρειάζεται, τη δημιουργία τέτοιων οργάνων βάσει της σύστασης 98/257/ΕΚ,

2. να λάβουν υπόψη τους την ανωτέρω παράγραφο 4 και με βάση τις διεξαγόμενες συζητήσεις μεταξύ των ενδιαφερομένων ομάδων να δημιουργήσουν ή να ορίσουν επιπροσθέτως, σε κάθε κράτος μέλος ένα ζημείο επαφής το οποίο θα παρέχει ενημέρωση, καθοδήγηση, πρακτική υποστήριξη και συνδρομή στους καταναλωτές, προκειμένου να διευκολύνει την πρόσβασή τους στα σχετικά εξώδικα όργανα ή συστήματα σε εθνικό επίπεδο ή, εάν απαιτείται, στη χώρα του προμηθευτή, καθώς και στα σημεία επαφής άλλων κρατών μελών,

3. να ενθαρρύνουν τη συνεργασία μεταξύ επαγγελματικών και οικονομικών οργανώσεων και οργανώσεων καταναλωτών, προκειμένου:

- να συμβάλουν στις δραστηριότητες των εξώδικων οργάνων και των σημείων επαφής,

- να προωθήσουν στα πλαίσια αυτά, τη δημιουργία νέων προγραμμάτων επίλυσης των διαφορών, ιδιαίτερα μέσω άμεσης επικοινωνίας (on-line),

4. να ενθαρρύνουν τις εταιρίες, καθώς και τις επαγγελματικές και οικονομικές οργανώσεις, να συνεργάζονται ή να συνδέονται με τα εξώδικα όργανα των κρατών μελών όπου οι εν λόγω εταιρίες ή τα μέλη τους συναλλάσσονται με τους καταναλωτές,

5. να ανακοινώσουν στην Επιτροπή, εάν δεν το έχουν ήδη πράξει, ποια είναι τα όργανα που εφαρμόζουν τις αρχές της σύστασης 98/257/ΕΚ, καθώς και, όπου χρειάζεται, ποια είναι τα άλλα εξώδικα όργανα ή συστήματα.

11. ΚΑΛΕΙ την Επιτροπή:

1. να συνδράμει από τεχνικής απόψεως τα κράτη μέλη, εφόσον χρειάζεται, για την προαγωγή των δραστηριοτήτων των υφιστάμενων εξώδικων οργάνων και για την ίδρυση νέων,

2. να διευκολύνει τη σύσταση δικτύου μεταξύ των εθνικών σημείων επαφής τα οποία θα αποτελέσουν ένα διακοινοτικό εξωδικαστικό δίκτυο το οποίο θα έχει ως στόχο να διευκολύνει την εξώδικη επίλυση διασυνοριακών διαφορών,

3. να στηρίξει το ανωτέρω δίκτυο, σύμφωνα με την απόφαση αριθ. 283/1999/ΕΚ του Ευρωπαϊκού Κοινοβουλίου και του Συμβουλίου, της 25ης Ιανουαρίου 1999, για τη θέσπιση ενός γενικού πλαισίου για τις κοινοτικές δραστηριότητες υπέρ των καταναλωτών(2) και εντός των ορίων του εκεί καθοριζομένου χρηματοδοτικού πλαισίου,

4. να στηρίξει τεχνικώς τη δημιουργία και το συντονισμό εθνικών σημείων επαφής ιδιαίτερα μέσω εγκαταστάσεων άμεσης επικοινωνίας και παροχής μεταφραστικών διευκολύνσεων,

5. να αναπτύξει σε στενή συνεργασία με τα κράτη μέλη, κοινά κριτήρια για την αξιολόγηση των εξώδικων οργάνων που δεν εμπίπτουν στο πεδίο εφαρμογής της σύστασης 98/257/ΕΚ. Τα κριτήρια αυτά θα πρέπει να διασφαλίζουν μεταξύ άλλων την ποιότητα, την αμεροληψία και την αποτελεσματικότητα των οργάνων αυτών,

6. να εξετάσει επίσης τη δυνατότητα να ενθαρρυνθούν τα εξώδικα όργανα και τα σημεία επαφής να αναπτύξουν, κατά το δυνατόν, πρακτικές ρυθμίσεις υπέρ των καταναλωτών, μεταξύ άλλων όσον αφορά τη χρησιμοποίηση, όταν αυτό ενδείκνυται, γραπτής διαδικασίας ή διαδικασίας άμεσης επικοινωνίας, ιδίως επί συμβάσεων που συνάπτονται εξ αποστάσεως, ιδιαίτερα για την επίλυση διασυνοριακών διαφορών, ώστε ο καταναλωτής να μην χρειάζεται να μετακινηθεί.

12. ΚΑΛΕΙ τα κράτη μέλη να ενημερώνουν τακτικά την Επιτροπή όσον αφορά την ανάπτυξη των εθνικών οργάνων και των σημείων επαφής και ΚΑΛΕΙ την Επιτροπή να υποβάλλει τακτικά εκθέσεις προς το Συμβούλιο σχετικά με την ανάπτυξη ΕΕΔ-Δικτύου και άλλων πιο ειδικευμένων δικτύων που δημιουργούνται για παρόμοιους σκοπούς.

(1) ΕΕ C 23 της 28.1.1999, σ. 1.

(2) ΕΕ L 34 της 9.2.1999, σ. 1.